CELEX: 62012CA0386
Language: sk
Date: 2013-10-03 00:00:00
Title: Vec C-386/12: Rozsudok Súdneho dvora (tretia komora) z  3. októbra 2013 (návrh na začatie prejudiciálneho konania, ktorý podal Sofijski gradski săd — Bulharsko) — konanie začaté na návrh Siegfried János Schneider [Súdna právomoc, uznávanie a výkon rozsudkov v občianskych a obchodných veciach — Nariadenie (ES) č. 44/2001 — Pôsobnosť — Spôsobilosť fyzických osôb na právne úkony — Výlučná právomoc v konaniach, ktorých predmetom sú vecné práva k nehnuteľnosti — Rozsah — Nesporové konanie týkajúce sa práva osoby, ktorej bol ustanovený opatrovník a ktorá má bydlisko v členskom štáte, disponovať so svojím nehnuteľným majetkom nachádzajúcim sa v inom členskom štáte]

23.11.2013   
            
            
               SK
            
            
               Úradný vestník Európskej únie
            
            
               C 344/35
            
         Rozsudok Súdneho dvora (tretia komora) z 3. októbra 2013 (návrh na začatie prejudiciálneho konania, ktorý podal Sofijski gradski săd — Bulharsko) — konanie začaté na návrh Siegfried János Schneider
   (Vec C-386/12) (1)
   
   (Súdna právomoc, uznávanie a výkon rozsudkov v občianskych a obchodných veciach - Nariadenie (ES) č. 44/2001 - Pôsobnosť - Spôsobilosť fyzických osôb na právne úkony - Výlučná právomoc v konaniach, ktorých predmetom sú vecné práva k nehnuteľnosti - Rozsah - Nesporové konanie týkajúce sa práva osoby, ktorej bol ustanovený opatrovník a ktorá má bydlisko v členskom štáte, disponovať so svojím nehnuteľným majetkom nachádzajúcim sa v inom členskom štáte)
   2013/C 344/61
   Jazyk konania: bulharčina
   
      Vnútroštátny súd, ktorý podal návrh na začatie prejudiciálneho konania
   
   Sofijski gradski săd
   
      Účastníci konania pred vnútroštátnym súdom
   
   Siegfried János Schneider
   
      Predmet veci
   
   Návrh na začatie prejudiciálneho konania — Sofijski gradski săd — Výklad článku 22 bodu 1 nariadenia Rady (ES) č. 44/2001 z 22. decembra 2000 o právomoci a o uznávaní a výkone rozsudkov v občianskych a obchodných veciach (Ú. v. ES L 12, 2001, s. 1; Mim. vyd. 19/004, s. 42) — Fyzická osoba, ktorá podľa vnútroštátneho práva jej členského štátu podlieha čiastočnému súdnemu zákazu — Návrh podaný touto osobou v inom členskom štáte so súhlasom jej opatrovníka na účel schválenia predaja nehnuteľnosti, ktorú táto osoba v tomto štáte zdedila — Právomoc súdu členského štátu, v ktorom sa nehnuteľnosť nachádza — Uplatniteľnosť článku 22 bodu 1 nariadenia (ES) č. 44/2001 v nesporových konaniach
   
      Výrok rozsudku
   
   Nariadenie Rady (ES) č. 44/2001 z 22. decembra 2000 o právomoci a o uznávaní a výkone rozsudkov v občianskych a obchodných veciach, a najmä jeho článok 22 bod 1, sa má vykladať v tom zmysle, že sa neuplatní na nesporové konanie začaté štátnym príslušníkom členského štátu, ktorého spôsobilosť na právne úkony bola obmedzená po tom, čo mu bol ustanovený opatrovník v súlade s právnou úpravou tohto členského štátu, na súde iného členského štátu s cieľom získať súhlas na predaj jeho spoluvlastníckeho podielu na nehnuteľnom majetku, ktorý sa nachádza na území tohto iného členského štátu, pretože také konanie sa týka „právnej spôsobilosti fyzických osôb“ v zmysle článku 1 ods. 1 písm. a) tohto nariadenia, ktorá je vylúčená z jeho vecnej pôsobnosti.
   
      (1)  Ú. v. EÚ C 311, 13.10.2012.